聞前王使君在澤潞居
作者：貫休
朝代：唐

paragraphs: 爲善無近名，竊名者得聲不如心，誠哉是言也。
使君聖朝瑞，乾符初刺婺。
德變人性靈，筆變人風土。
煙霞與蟲鳥，和氣將美雨。
千里與萬里，各各來相附。
信哉有良吏，玄讖應百數。
古人古人自古人，今日又見民歌六七袴。
不幸大寇崩騰來，孤城勢孤固難錮。
攀轅既不及，旌斾衝風露。
大駕已西幸，飄零何處去？
婺人空悲哀，對生祠泣沾莓苔。
忽聞暫寄河之北，兵強四面無塵埃。
唯祝鑾輿早歸來，用此咎繇仲虺才。
使四野霧廓，八紘鏡開。
皇天無親，長與善鄰，宜哉宜哉。